Jan Cieplak

Jan Feliks Cieplak (Dąbrowa Górnicza, 1857ko abuztuaren 17a – Passaic, 1926ko otsailaren 17a) poloniar elizgizon katolikoa izan zen. 1908tik 1925era Mahiliouko apezpiku laguntzailea izan zen eta 1925etik 1926ra Vilniusko artzapezpikua.

 Bizitza 
Dąbrowa Górnicza herrian jaio zen, Jacenty Cieplak meatzariaren eta Julianna Bugajskaren semea, eta Stanisław izeneko anaiorde bat zuen, 1879an jaioa. Abuztuaren 23an bataiatu zuten, Jan Chrzciciel izena jarriz.

1873an lau urteko batxilergoa amaitu zuen eta 1878an Kielceko apaizgaitegian graduatu zen. Urte berean, Kielceko elizbarrutiak emandako dirulaguntza bati esker, San Petersburgora joan zen Teologia Katolikoko Akademian ikastera, eta hiri horretan ia 45 urtez bizi izan zen. 1881eko uztailaren 24an apaiztu zen. Hurrengo urtean Teologia Katolikoko Akademiako irakasle bihurtu zen eta 1901ean, doktoretza lortu ondoren, irakasle titular.

1908ko uztailaren 16an, Pio X.a aita santuak Mahiliouko apezpiku laguntzaile eta Evariako apezpiku titular izendatu zuen. Urte bereko abenduaren 20an apezpiku-ordenazioa jaso zuen San Petersburgoko Santa Katalina elizan, Apolinary Wnukowski artzapezpikuaren eskutik, kontsakratzailekideak Antoni Julian Nowowiejski eta Stefan Antoni Denisewicz izanik. 1914ko abuztuaren 6an Mahiliouko administratzaile apostoliko bihurtu zen. Errusiar Inperioko agintariek behin eta berriz zigortu zuten bere sermoiengarik eta poloniar manifestazioetan parte hartzeagatik.

Otsaileko Iraultzaren ondoren, Poloniako Erresumako Likidazio Batzordearen bileretan parte hartu zuen. 1919ko apirilaren 29an Achridako artzapezpiku titular izendatu zuten. Sobietar Errusiako Eliza Katolikoaren ordezkari goreneko kargua zuenez, bi aldiz atxilotu zuten 1920an eta 1921ean.

1923ko martxoaren 21etik 25era, epaiketa ikuskizun bat egin zuten haren aurka Moskun. Beste 14 apaizei bezala, heriotza zigorra ezarri zioten «sineskeriaren bidez matxinada bultzatzeagatik». Iritzi publikoaren presiopean eta Poloniako gobernuaren abisu baten ondoren, 10 urteko espetxe zigorrara murriztu zuten. 1924an Sobietar Batasunetik kanporatu zutenean, Letoniara joan zen eta gero Poloniara. Azkenik, 1924ko maiatzean, Erromara iritsi zen.

1925eko udazkenean, poloniar-estatubatuar komunitateak gonbidatuta, Estatu Batuetara joan zen. 1925eko abenduaren 14an Vilniusko artzapezpiku izendatu zuten. 1926ko otsailaren 25ean Europara itzultzeko asmoa zuen eta egun batzuk lehenago New Yorkera joan zen, baina han gaixotu egin zen eta otsailaren 17an hil zen pneumoniaren ondorioz. Vilniusko katedralean dago hobiratuta.

 Ondorengotza apostolikoa 

 Erreferentziak 

 Kanpo estekak 

Kategoria:Silesiako voivoderriko jendea
Kategoria:Poloniako apaizak
Kategoria:Poloniako katolikoak
Kategoria:Pio X.ak izendatutako apezpikuak
Kategoria:Artzapezpikuak
Kategoria:Preso eta atxilotuak
Kategoria:Pneumoniak hildakoak
Kategoria:Jainkoaren mirabeak